Ostajte ovdje...
<s>Ostajte ovdje!...</s><s>Sunce tuđeg neba,</s>

<s>Neće vas grijat kô što ovo grije;</s>

<s>Grki su tamo zalogaji hljeba</s>

<s>Gdje svoga nema i gdje brata nije.</s>

<s>Od svoje majke ko će naći bolju?!</s>

<s>A majka vaša zemlja vam je ova;</s>

<s>Bacite pogled po kršu i polju,</s>

<s>Svuda su groblja vaših pradjedova.</s>

<s>Za ovu zemlju oni bjehu divi,</s>

<s>Uzori svijetli, što je branit znaše,</s>

<s>U ovoj zemlji ostanite i vi,</s>

<s>I za nju dajte vrelo krvi vaše.</s>

<s>Kô pusta grana, kad jesenja krila</s>

<s>Trgnu joj lisje i pokose ledom,</s>

<s>Bez vas bi majka domovina bila;</s>

<s>A majka plače za svojijem čedom.</s>

<s>Ne dajte suzi da joj s oka leti,</s>

<s>Vrat'te se njojzi u naručju sveta;</s>

<s>Živite zato da možete mrijeti</s>

<s>Na njenom polju gdje vas slava sreta!</s>

<s>Ovdje vas svako poznaje i voli,</s>

<s>A tamo niko poznati vas neće;</s>

<s>Bolji su svoji i krševi goli</s>

<s>No cvijetna polja kud se tuđin kreće.</s>

<s>Ovdje vam svako bratsku ruku steže -</s>

<s>U tuđem svijetu za vas pelen cvjeta;</s>

<s>Za ove krše sve vas, sve vas veže:</s>

<s>Ime i jezik, bratstvo, i krv sveta,</s>

<s>Ostajte ovdje!...</s><s>Sunce tuđeg neba</s>

<s>Neće vas grijat kô što ovo grije -</s>

<s>Grki su tamo zalogaji hljeba</s>

<s>Gdje svoga nema i gdje brata nije...</s>

<s>Aleksa Šantić
Poezija</s>

<s>sr:Остајте овдје...</s>

